Pohjoisamerikkalaisilla on vaikeuksia sukunimen ääntämisessä, joten hillitön lempinimi voi hyvinkin vakiintua.

Edmonton Oilersin uusi laiturilupaus kantaa myös nimeä Jesse Poolparty. ANTTI NIKKANEN

Jesse Puljujärvellä on ehkä pieniä ongelmia englannin kielen kanssa, mutta vähintään samalla tavalla myös pohjoisamerikkalaiset repivät hiuksiaan pelaajan sukunimen kanssa.

Laiskuus on kaiken kekseliäisyyden äiti. Internetin etusivuksi kutsuttu huumori- ja ilmiökeskus Reddit on nimittäin keksinyt Jesse Puljujärvelle lempinimen, jotta sikäläisille ikäviä alveolaarisia ja labiaalisia äänteitä ei tarvitsisi edes yrittää lausua.

Jesse Poolparty sopii amerikkalaiseen suuhun paljon paremmin.

Allasbileet ovat Yhdysvalloissa käsite. AOP

Allasbileet ovat lämpimien osavaltioiden periamerikkalainen juhlintapa ja käsite. Nuorisolla on tapana kokoontua uima-altaille pitämään hauskaa, polskimaan hölmön näköisten rantalelujen kanssa ja nauttimaan juhlajuomaa, kun ilmat ovat suosiolliset.

Redditissä nousi pienimuotoinen keskustelu aiheesta jo juniorien MM-kisojen aikaan. Tuolloin yksi nimimerkki kyseli urheasti oikeaoppista ääntämistapaa. Suomalaiset riensivät auttamaan, mutta taistelumieliala meni nopeasti maihin.

– Joo. Taidanpa pysyä Poolpartyssa, nimimerkki kirjoitti.